VZN vyvesené na úradnej tabuli v obci Štefanov dňa 15.decembra 2008.    
  
VZN nadobúda účinnosť dňa : **01.01.2009**          

*Obecné zastupiteľstvo v Štefanove  na základe ust. §  36 ods. 9 písm. c)   zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach   v nadväznosti na ust. § 4 ods. 3 písm. g)  zákona SNR č. 369/1990  Zb.  o  obecnom  zriadení  v znení neskorších právnych predpisov   v  y  d  á  v  a   t o t o*

**VŠEOBECNE    ZÁVÄZNÉ    NARIADENIE   
  
č. 13/2009   
  
o  zneškodňovaní obsahu žúmp  
     
§ 1   
Všeobecné ustanovenia**

(1) Toto nariadenie upravuje povinnosti prevádzkovateľov žúmp v katastrálnom území obce Štefanov pri odvádzaní odpadových vôd z nehnuteľností do žúmp a ich zneškodňovaní.

**§ 2  
Stavba a prevádzka žumpy**

(1) Žumpa je podzemná vodotesná nádrž bez odtoku určená na akumuláciu odpadových vôd z domácností.    
  
(2) Žumpa sa buduje tam, kde nie je možné pripojenie na verejnú kanalizáciu avšak musí byť umiestnená tak, aby umožňovala výhľadové pripojenie stavby na verejnú kanalizáciu (ust. § 11 ods. 2 a 3 vyhl. MŽP SR č. 532/2002 ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie).   
  
(3) Odpadová voda odvádzaná do žúmp nie je, na rozdiel od kalu zo septikov,  komunálnym odpadom a nevzťahuje sa naň režim zberu, a zneškodňovania komunálnych a drobných stavebných odpadov (ust. § 39 ods. 7 zákona č. 223/2001 Z.z. o odpadoch a zákon č. 582/2004 o miestnych daniach a miestnom poplatku za komunálne odpady a drobné stavebné odpady v znení neskorších právnych predpisov).  
  
(4) Stavba žumpy musí zodpovedať príslušným všeobecne záväzným právnym predpisom a  technickým normám.   
  
(5) Prevádzkovateľ žumpy je povinný vybudovať a prevádzkovať žumpu tak, aby nedochádzalo k  únikom odpadových vôd zo žumpy do okolia a k ohrozovaniu alebo poškodzovaniu zdravia obyvateľov alebo životného prostredia.   
  
(6) Dno a steny žumpy musia byť vodotesné – nepriepustné, tak aby odpadová voda nepresakovala do okolitého prostredia a neznečisťovala ho.   
  
(7) Umiestnenie žumpy  na pozemku musí umožňovať prístup k žumpe za účelom jej vyprázdňovania   
  
(8) Najmenšia vzdialenosť žumpy od studne individuálneho zásobovania vodou musí zodpovedať  príslušnými slovenským technickým normám.    
  
(9) Do žúmp nie je možné odvádzať zrážkovú vodu (ust. § 11 vyhl. MŽP SR č. 532/2002 Z.z.).     
  
(10) Prevádzkovateľ žumpy musí zabezpečiť vyprázdňovanie žumpy v intervaloch primeraných kapacite žumpy na vlastné náklady prostredníctvom oprávnených právnických, alebo fyzických osôb.    
  
(11) Prevádzkovateľ žumpy je povinný predložiť na požiadanie kontrolnému orgánu obce mesta doklad o spôsobe zhodnotenia, alebo zneškodnenia odpadových vôd zo žumpy.   
  
(12) Zakazuje sa vypúšťať obsah žúmp do povrchových vôd a do podzemných vôd (ust. § 36 ods. 12 zákona č. 364/2004 Z.z. o vodách v znení neskorších právnych predpisov).

**§ 3    
  
Spoločné a záverečné ustanovenia**

(1) Na tomto nariadení sa uznieslo  Obecné zastupiteľstvo obce Štefanov dňa 12.12.2008.   
  
(2) Zmeny a doplnenia tohto nariadenia schvaľuje Obecné zastupiteľstvo obce Štefanov.   
  
(3) Toto nariadenie nadobúda účinnosť dňom 01.01.2009.

V  Štefanove dňa 15.decembra 2008

.............................................  
Rudolf Polák, starosta obce